CELEX: 32015D1960
Language: da
Date: 2015-10-29 00:00:00
Title: Kommissionens gennemførelsesafgørelse (EU) 2015/1960 af 29. oktober 2015 om opstilling af den årlige prioritetsliste for 2016 med henblik på udformning af netregler og retningslinjer (EØS-relevant tekst)

30.10.2015   
            
            
               DA
            
            
               Den Europæiske Unions Tidende
            
            
               L 284/187
            
         KOMMISSIONENS GENNEMFØRELSESAFGØRELSE (EU) 2015/1960
   af 29. oktober 2015
   om opstilling af den årlige prioritetsliste for 2016 med henblik på udformning af netregler og retningslinjer
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 714/2009 af 13. juli 2009 om betingelserne for netadgang i forbindelse med grænseoverskridende elektricitetsudveksling og om ophævelse af forordning (EF) nr. 1228/2003 (1) (»elforordningen«), særlig artikel 6, stk. 1,
   under henvisning til Europa-Parlamentets og Rådets forordning (EF) nr. 715/2009 af 13. juli 2009 om betingelserne for adgang til naturgastransmissionsnet og om ophævelse af forordning (EF) nr. 1775/2005 (2) (»gasforordningen«), særlig artikel 6, stk. 1, og
   ud fra følgende betragtninger:
   
               (1)
            
            
               Udviklingen og gennemførelsen af netregler og retningslinjer er en vigtig foranstaltning, hvis det skal lykkes at integrere det indre marked for energi fuldt ud. Den tredje energipakke (3) har skabt en institutionel ramme for udviklingen af netregler med henblik på at harmonisere de tekniske, operationelle og markedsmæssige regler for el- og gasnettene, hvor det er nødvendigt. Med dette mål for øje arbejder Agenturet for Samarbejde mellem Energireguleringsmyndigheder (»ACER«), det europæiske net af transmissionssystemoperatører (»ENTSO«) og Europa-Kommissionen tæt sammen med alle relevante interessenter.
            
         
               (2)
            
            
               De områder, hvor der kan udvikles netregler, er anført i artikel 8, stk. 6, i el- og gasforordningerne. Til trods for muligheden for at udvikle netregler kan Kommissionen også beslutte at udarbejde retningslinjer på de områder, der er fastlagt i artikel 18, stk. 1, 2 og 3, i elforordningen og i artikel 23, stk. 1, i gasforordningen. Kommissionen bør i overensstemmelse med artikel 6, stk. 1, i el- og gasforordningerne først fastlægge en årlig prioritetsliste over de områder, som skal medtages i udviklingen af netregler.
            
         
               (3)
            
            
               Harmoniserede gasregler om håndtering af kapacitetsbegrænsninger, kapacitetstildeling og balancering samt interoperabilitet og dataudveksling er allerede blevet vedtaget og offentliggjort de seneste tre år. Harmoniserede elregler om kapacitetstildeling og håndtering af kapacitetsbegrænsninger er allerede blevet vedtaget og offentliggjort i juli 2015.
            
         
               (4)
            
            
               I den offentlige høring (4) støttede hovedparten af interessenterne prioriteringen af det allerede påbegyndte arbejde, og de påpegede vigtigheden af en ordentlig og velkoordineret gennemførelse af de vedtagne netregler og retningslinjer, således at interessenterne involveres på en struktureret måde.
            
         
               (5)
            
            
               For at kunne tage hensyn til interessenternes svar og de forskellige foranstaltninger, der er nødvendige for at sikre fuld integration af det indre marked for energi, samt det forhold, at gennemførelsen af netregler og retningslinjer kræver betydelige ressourcer fra alle relevante parter, herunder Europa-Kommissionen, ACER, ENTSO og interessenterne, blev ingen nye områder føjet til de årlige prioritetslister. Med henblik på at kunne integrere den kommende CEN-standard for gas med høj brændværdi (H-gas) i netreglerne om interoperabilitet og dataudveksling er en ændring på dette område blevet tilføjet den årlige prioritetsliste for gas for 2016. Harmoniserede regler om krav til nettilslutning for produktionsanlæg er igen opført på den årlige prioritetsliste for elektricitet for 2016, da den endelige vedtagelse af disse netregler finder sted i begyndelsen af 2016.
            
         VEDTAGET DENNE AFGØRELSE:
   Artikel 1
   Ved denne afgørelse opstilles de årlige prioritetslister for 2016 med henblik på udvikling af netregler og retningslinjer for elektricitet og gas.
   Artikel 2
   Den årlige prioritetsliste for 2016 med henblik på udformningen af harmoniserede elregler er som følger:
   
               —
            
            
               regler for nettilslutning:
               
                           —
                        
                        
                           regler om krav til nettilslutning for produktionsanlæg (Kommissionen fortsætter vedtagelsesprocedure efter udvalgsafstemning i 2015)
                        
                     
                           —
                        
                        
                           nettilslutning af distributionsanlæg (Kommissionen fortsætter vedtagelsesprocedure efter udvalgsafstemning i 2015)
                        
                     
                           —
                        
                        
                           regler om tilslutning af transmissionssystemer med højspændingsjævnstrøm (Kommissionen fortsætter vedtagelsesprocedure efter udvalgsafstemning i 2015)
                        
                     
         
               —
            
            
               regler om systemdrift (Kommissionen fortsætter vedtagelsesprocedure efter udvalgsafstemning i 2015)
            
         
               —
            
            
               regler om (fremadrettet) kapacitetstildeling på lang sigt (Kommissionen fortsætter vedtagelsesprocedure efter udvalgsafstemning i 2015)
            
         
               —
            
            
               regler om balancering, herunder netrelaterede regler om reservestrøm (færdiggørelse af netregler og indledning af Kommissionens vedtagelsesprocedure)
            
         
               —
            
            
               regler om nødsituationer og reetablering (færdiggørelse af netregler og indledning af Kommissionens vedtagelsesprocedure)
            
         
               —
            
            
               regler vedrørende harmoniserede transmissionstarifstrukturer (ACER forbereder overordnede retningslinjer på grundlag af ACER's screeningundersøgelse og afgørelser truffet som en del af initiativet vedrørende udformningen af energimarkedet).
            
         Artikel 3
   Den årlige prioritetsliste for 2016 med henblik på udformningen af harmoniserede gasregler er som følger:
   
               —
            
            
               regler vedrørende harmoniserede transmissionstarifstrukturer (indledning af Kommissionens vedtagelsesprocedure)
            
         
               —
            
            
               regler for en EU-dækkende markedsbaseret metode til tildeling af »nybygget« gastransmissionskapacitet (indledning af Kommissionens vedtagelsesprocedure)
            
         
               —
            
            
               regler for en kommende CEN standard for gas med høj brændværdi (H-gas) (udkast til ændringsforslag til netreglerne om interoperabilitet og dataudveksling og indledning af Kommissionens vedtagelsesprocedure).
            
         Artikel 4
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 29. oktober 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 211 af 14.8.2009, s. 15.
   
      (2)  EUT L 211 af 14.8.2009, s. 36.
   
      (3)  Den tredje energipakke består af Europa-Parlamentets og Rådets direktiv 2009/72/EF (EUT L 211 af 14.8.2009, s. 55), Europa-Parlamentets og Rådets direktiv 2009/73/EF (EUT L 211 af 14.8.2009, s. 94), Europa-Parlamentets og Rådets direktiv 2003/55/EF (EUT L 176 af 15.7.2003, s. 57), forordning (EF) nr. 714/2009, forordning (EF) nr. 715/2009 og Europa-Parlamentets og Rådets forordning (EF) nr. 713/2009 (EUT L 211 af 14.8.2009, s. 1).
   
      (4)  Svarene er offentliggjort på: http://ec.europa.eu/energy/en/consultations/consultation-establishment-annual-priority-lists-development-network-codes-and.